
                                                                    AVIZ

asupra propunerii legislative pentru modificarea şi completarea 
Legii cooperaţiei agricole nr.566/2004, modificată prin Legea nr.32/2007
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea şi completarea Legii cooperaţiei agricole nr.566/2004, modificată prin Legea nr.32/2007, trimisă cu adresa                  nr. Pl-x 303 din 17 iunie 2009, înregistrată sub nr. 21/192 din 18 iunie 2009. 
Senatul, în calitate de primă Cameră sesizată, a respins propunerea legislativă în şedinţa din 9 iunie 2009.
Conform prevederilor art. 75 din Constituţia României, republicată, şi  ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională.
Potrivit prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus, în şedinţa din  23 aprilie 2008.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ trimis cu adresa nr. 181 din 6 aprilie 2009 şi punctul de vedere al Guvernului transmis cu adresa nr. 984 din 21 aprilie 2009 prin care nu susţine adoptarea acestei propuneri legislative.
Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât înscrierea majorării sau reducerii capitalului social în Registrul membrilor cooperatori sau în Registrul părţilor sociale nu are efectul unei publicări decât în măsura în care operaţiunile respective sunt aduse la cunoştinţa terţilor. Prin urmare, este necesar ca modificarea sau reducerea capitalului social să fie menţionate într-un document care să fie adus la cunoştinţa publică.

Pe de altă parte, referitor la pct. 4 al articolului unic, membrii Comisiei au constatat că registrul părţilor sociale este menţionat deja la art. 38 lit. b) din Legea nr. 566/2004, cu modificările şi completările ulterioare.
Faţă de considerentele susmenţionate, membrii Comisiei pentru politică economică, reformă şi privatizare au hotărât, cu majoritate de voturi                         (6 voturi împotrivă), avizarea negativă a propunerii legislative.
  În raport cu obiectul şi conţinutul său, iniţiativa legislativă face parte din categoria legilor ordinare.

